I nat går vi over til vintertid, og det betyder, at du skal huske at sætte dit ur en time tilbage.

Er det en time frem eller en time tilbage? Det er der nok mange, der kommer til at spørge sig selv om i løbet af dagen i dag. For i aften går vi fra sommertid til såkaldt normaltid - også kaldet vintertid. Og i den forbindelse skal man sætte uret en time tilbage. Den klassiske huskeregel lyder, at når man sætter havemøblerne frem i foråret, skal uret sættes en time frem. Og når efteråret kommer, og man sætter havemøblerne tilbage i skuret, skal man ligeledes sætte uret en time tilbage. Så klokken 3.00 i nat skal uret sættes en time tilbage. Søndag morgen vil der altså være lysere end normalt, da solen i forhold til klokken er stået en time tidligere op. Til gengæld vil der hurtigere blive mørkt hen ad eftermiddagen, og solen går således ned allerede 16.52 søndag eftermiddag.